Ander Arzak

Ander Arzak Arabolaza (Irun, Gipuzkoa, 1982) euskal kazetaria da. Txingudi Telebistan hasi zuen bere ibilbidea, eta ondoren Antena 3en aritu zen. 2004an Euskal Telebistako albiste-zerbitzuetan sartu zen. 2006tik 2009ra Parisko berriemailea izan zen ETB 1 eta ETB 2ko albistegientzat. 2009 eta 2015 bitartean Gaur egun albistegia aurkeztu zuen. 2015etik aurrera Radio Euskadiko langilea da. Ganbara saioan erredaktore aritu ondoren Crónica del fin de semana aurkeztu zuen 2016tik 2020ra. 2020tik aurrera Boulevard goizeko albistegi erreferentea gidatu zuen, 2021eko martxora arte. 2021eko apiriletik aurrera Euskadi Irratiko albistegi burua da, EITBko administrazio kontseiluaren erabakiz.

 Ibilbidea 
Irungo Pio Baroja ikastetxean burutu zituen lehen ikasketak. Kazetaritza ikasi zuen Euskal Herriko Unibertsitatean. 16 urterekin jarri zen lehen aldiz kameren aurrean, Irungo Txingudi Telebistan. Horren ondoren Antena 3 katean egin zuen lan urtebetez, Realaren partiden jarraipena egiten. Ikasketak amaitzen ari zela bekadun hasi zen Euskal Telebistako albistegietan, 2004an. 2005ean erredaktore lanetan hasi zen ETBko albiste-zerbitzuetan. 2006 eta 2009 bitartean Parisko berriemailea izan zen ETBko albistegietan.

2009tik 2015era Gaur egun albistegia aurkeztu zuen ETB 1en. 2009 eta 2011 bitartean asteburuetako albistegia aurkeztu zuen, baina ondoren iluntzeko Gaur egun 2 albistegira igaro zen. Halaber, tarte horretan albistegi bereziak (besteak beste ETAren jardun armatuaren amaierari buruzkoa, 2011n), debateak eta hauteskunde saio bereziak ere aurkeztu zituen. Idatzizko prentsan, Irunero Irungo euskarazko hamabostekarian kolaborazioak idatzi izan ditu.

2015ean Radio Euskadira igaro zen, Ganbara saioko erredaktore gisa. Ondoren, Crónica del fin de semana asteburuko albistegia aurkeztu zuen irratian, 2016tik 2020ra. Lan horren baitan Parlamento en las ondas larunbatetako saioa aurkeztea ere egokitu zitzaion, baita hauteskunde saioak aurkeztea eta Boulevard saioan Dani Alvarezen ordezkoa izatea ere. 2020ko irailetik aurrera Álvarezen lekua hartu zuen Radio Euskadiren Boulevard goizeko erreferentziako albistegiaren gidari gisa.

2021eko otsailean EITBko administrazio kontseiluak organigrama aldaketa iragarri zuen, hainbat izendapenen berri emanaz. Arzak Euskadi Irratiko albistegien buru izendatu zuten. Martxoaren 26an aurkeztu zuen Boulevard irratsaioa azken aldiz, eta apirilaren 12an hasi zen postu berrian.

 Bizitza pertsonala 
Kiko Arzak eta Mari Jose Arabolazaren semea da. Ezkonduta dago eta hiru semeren aita da.

 Lanak 

 Telebista saioak 
 Urtea Izenburua Katea OharrakAl agua patosTxingudi TelebistaAurkezlea2006-2009Gaur egunTeleberriETB 1ETB 2Parisko korrespontsala2009-2015Gaur egunETB 1Aurkezlea2011Euskal Kantuen Gaua 2011ETB 1"Ez goaz lanera" (albistegietako lantaldea)2020Gure kasaETB 1Gonbidatua (atal 1)2020Gabonǃ Kantatzera gatozǃETB 1"Zergatik ez" (Euskadi Irratia eta Radio Euskadi)

 Irratsaioak 
 Urtea Izenburua Emisora Oharrak2012OilategiaEuskadi IrratiaGonbidatua (atal 1)2015-2016GanbaraRadio EuskadiErredaktorea2016-2020Crónica del fin de semanaRadio EuskadiAurkezlea2020-2021BoulevardRadio EuskadiAurkezlea eta zuzendaria
 Erreferentziak 

 Kanpo estekak 

 Ander Arzakː "Txalotzekoa da herri hedabideetako jendearen lana" (elkarrizketa Goiena aldizkarian, 2012)
 Ander Arzak, kazetaria: “Kazetaritza gaizki dago: gerra-kronika batengatik 80 dolar ordaintzen direla, lekuko” (elkarrizketa Iruneron, 2013)

Kategoria:Radio Euskadiko esatariak
Kategoria:Euskal kazetariak
Kategoria:Gipuzkoako kazetariak
Kategoria:Gipuzkoako telebista aurkezleak
Kategoria:ETB 1eko aurkezleak
Kategoria:Irundarrak